Lőrinc Mészáros

**Lőrinc Mészáros** (s. 24. helmikuuta 1966 Felcsút, Unkari) on unkarilainen liikemies ja miljardööri, joka tunnetaan läheisestä suhteestaan Viktor Orbániin.

## Elämä ja ura
Lőrinc Mészáros syntyi Felcsútin kylässä, jonne Viktor Orbánin perhe muutti 1970-luvun alussa, ja Mészáros ja Orbán tutustuivat jo lapsuusvuosinaan, jolloin he kävivät samaa koulua. Orbánia ja Mészárosia on yhdistänyt myös yhteinen kiinnostus jalkapalloon.

Mészáros on koulutukseltaan kaasuasentaja. Vuonna 1990 hän perusti Felcsútiin pienen kaasualan yrityksen, vuonna 2001 Mészáros & Mészáros -yhtiön, jonka toimiala oli laajentunut rakennukseen ja tekniikkaan. Yritys kohtasi kasvavaa kilpailua, ja vuosien 2007–2008 maailmanlaajuisessa finanssikriisissä se oli lähellä kaatua. Mészárosin väitetään tuolloin etsineen apua myös Orbánilta, tuolloiselta nousevalta oppositiojohtajalta. Talousongelmistaan huolimatta Mészáros ryhtyi tukemaan Felcsútin jalkapallojoukkuetta, jossa Orbán itsekin oli pelannut, ja hänestä tuli vuonna 2008 perustetun, jalkapallolegenda Ferenc Puskásin mukaan nimetyn jalkapallo-kasvattajaseuran puheenjohtaja. Pian Mészáros sai haltuunsa seuran entisen puheenjohtajan, Orbánin hallinnon suosiosta pudonneen Csaba Molnárin liiketoiminnot. Tämä toistui suuremmassa mittakaavassa myöhemmin, kun Mészárosin hallintaan siirtyivät myös Orbánia vastaan kääntyneen entisen Fidesz-puolueen varainhoitajan Lajos Simicskan yhtiöt. 

Mészáros ei vielä vuosituhannen vaihteessa ollut poliittisesti mukana Orbánin toiminnassa. Orbánin ensimmäisen pääministerikauden aikaan hän istui Felcsútin kunnanvaltuustossa sitoutumattomana edustajana. Vuonna 2010, Orbánin valtaanpaluun myötä Mészáros palasi paikallispolitiikkaan Fidesz-puolueen riveissä, ensin Felcsútin kunnanvaltuustoon, vuonna 2011 pormestariksi, jossa tehtävässä toimi vuoteen 2018 saakka. (Felcsútin pormestariksi vuotta varhemmin valittu sitoutumaton György Varga oli erotettu uuden lainmuutoksen perusteella, joka kielsi paikallishallinnon johtotehtävissä toimimisen henkilöiltä, joilla oli rästissä maksamattomia veroja. Vargan mukaan tätä lakipykälää ei ole koskaan sovellettu keneenkään toiseen.) Felcsútiin alkoi syntyä näyttäviä, usein Mészárosin yritysten toteuttamia uusia rakennushankkeita: jalkapalloakatemian uusi stadion, turisminähtävyyksiä ja hotelleja sekä EU-tuilla rakennettu kapearaiteinen rautatie, jonka huomattavan vähäiset käyttäjämäärät saivat kansainvälistä julkisuutta.

Samaan aikaan Mészáros & Mészáros -yhtiö alkoi kasvaa räjähdysmäisesti, ennen kaikkea lukuisien julkisen sektorin tilausten ansiosta. Vuodesta 2010 lähtien Mészárosin omaisuus on vuosittain vähintään kaksinkertaistunut, ja ainakin vuosina 2019–2024 hän on vain yhtä vuotta lukuun ottamatta ollut jatkuvasti Unkarin rikkain ihminen. Vuonna 2024 hän oli Forbesin miljardöörilistan 1851. sijalla. Hänen omaisuutensa arvo oli vuonna 2025 noin 3,5 miljardia Yhdysvaltain dollaria. Mészáros omistaa henkilökohtaisesti yli kaksisataa yhtiötä, joista neljääkymmentä hallinnoidaan osana Opus Global -konglomeraattia. Mészárosin yritysimperiumiin kuuluu muun muassa rakennusyritys *V-Híd Zrt.,* joka 2020-luvulla on tullut tunnetuksi Budapest–Belgrad-rautatiehankkeen toteuttajana, lisäksi esimerkiksi pankkeja, media-alan yrityksiä ja elintarviketuotantoa.

## Korruptioepäilyt
Vuonna 2014 Mészáros kertoi haastattelussa vaurastuneensa omalla työllään ja järjellään, mutta ”siihen, että olen päässyt näin pitkälle, ovat varmasti vaikuttaneet Jumala, hyvä onni ja Viktor Orbánin persoona”. Mészárosia on julkisuudessa usein luonnehdittu ”Orbánin bulvaaniksi”. Tämän johdosta Mészáros vuonna 2017 nosti kunnianloukkauskanteen *[[Yhdessä (Unkari)|Yhdessä]]*-oppositiopuoluetta vastaan, mutta hävisi jutun oikeudessa.

Budapestin Korruption tutkimuskeskuksen tilastollisen analyysin mukaan Orbánin hallinto on sopimuksissaan suosinut Mészarósin lisäksi myös muita Orbánin liittolaisia. Lisäksi havaittiin heidän yhtiöilleen virranneen erityisen paljon Euroopan unionin varoja. Mészárosin yhteydet korruptioon, joka koskee myös EU:n varoja, ovat olleet esillä myös Euroopan parlamentissa käydyissä keskusteluissa.

2020-luvulla julkisuudessa on ollut esillä Hatvanpusztan kartanolinna, jonka virallisesti omistaa Orbánin isä; toisin kuin Orbán ja hänen isänsä ovat julkisuudessa väittäneet, kartano ei ole maatalousyrityksen keskus vaan ylellinen yksityisresidenssi. Kartanon rakennustöissä ovat olleet mukana Mészárosin yritykset, ja sitä ympäröivät maat ovat virallisesti osaksi Orbánin perheenjäsenten, osaksi Mészárosin omistuksessa. 

## Yksityiselämä
Lőrinc Mészáros oli vuoteen 2020 saakka naimisissa Beatrix Kelemenin kanssa, joka eron jälkeen on esiintynyt julkisuudessa kuvataiteilijana ja runoilijana. Avioliitosta syntyneet kolme aikuista lasta ovat mukana perheen yritystoiminnassa.

Vuonna 2021 Mészáros solmi uuden avioliiton Andrea Várkonyin kanssa, joka on koulutukseltaan lääkäri ja psykologi, sittemmin työskennellyt toimittajana ja televisiojuontajana. Pariskunnan ylellinen yksityiselämä huvipursineen, loistoautoineen ja maailmanympärimatkoineen on – korruptiosyytöksillä taustoitettuna – usein esillä Unkarin mediassa.

## Lähteet

## Aiheesta muualla

* From Plumber to Oligarch: Hungary’s Richest Man. ARTE-TV:n dokumentti.